钦定古今图书集成/明伦汇编/闺媛典/第033卷 > 石孝女
## 钦定古今图书集成/明伦汇编/闺媛典/第033卷 > 石孝女

按：《明外史列女传》：“石孝女，新昌人。襁褓时，父潜坐事
籍没系京狱。母吴以漏版获免，依兄弟为生。一日，父逃归，匿吴家，吴兄弟惧，连坐杀而置大窖中，母不敢
言。及女既长，问母曰：‘我无父族，何也’？母告之故，女大
悲愤。永乐初，年十六，舅氏主其婚，以配族子。女白母
曰：‘杀我父者，吴也。父之仇，弗与共戴天，奈何为吴氏
妇’？”母曰：“事非我主，为之奈何？”女颔而不答。及嫁，吴族
咸喜。方礼宾，女自经室中，众咸愕。母仰天哭曰：“吾女
之死，不欲为仇人妇也。”号恸数日亦死。有司闻之，治
杀潜者罪。